钦定古今图书集成/明伦汇编/氏族典/第383卷 > 李崇
## 钦定古今图书集成/明伦汇编/氏族典/第383卷 > 李崇

按《魏书李崇传》，“崇字继长，顿丘人，文成元皇后第二
兄诞之子。召拜主文中散，袭爵陈留公。高祖时，巴氐
扰动，诏崇为荆州刺史。在治四年，甚有称绩，召还京
师，以本将军除兖州刺史。兖土旧多劫盗，崇乃村置
一楼，楼悬一鼓，盗发之处，双槌乱击，俄顷之间，声布
百里。盗贼始发，便尔擒送。诸州置楼悬鼓，自崇始也。”
后车驾南讨汉阳氐，杨灵珍袭破武兴，诏崇都督陇
右诸军事，大破之。高祖在南阳，览表大悦曰：“使朕无
西顾之忧者，李崇之功也。”以为都督梁秦二州诸军
事、本将军、梁州刺史。世宗初，征为右卫将军，封魏昌
县开国伯。延昌初，加侍中、车骑将军、都督江西诸军
事。崇沈深有将略，宽厚善御众。在州凡经十年，常养
壮士数千人，寇贼侵边，所向摧破，号曰“卧虎。”萧衍恶
其久在淮南，屡设反闲，世宗雅相委重衍，无以措其
奸谋。肃宗践祚，萧衍遣其将赵祖悦袭据西硖石，规
取寿春。崇遣李神乘斗舰百馀艘，沿淮与李平、崔亮
合攻硖石，祖悦降。朝廷嘉之。进号骠骑将军、仪同三
司。寻除都督冀定瀛三州诸军事，不行。又授右光禄
大夫。出为持节、都督定、幽、燕、瀛四州诸军事。征拜尚
书左仆射，迁尚书令，加侍中。崇在官和厚，明于决断，
然性好财货，贩肆聚敛，为时论所鄙。孝昌元年薨。